यकीन मानिए, उसके बाद शिवराज ने कोई चूक नहीं की। उसी साल यानी 2005 के नवंबर में उन्होंने भी लक्ष्य साध लिया और प्रदेश के मुख्यमंत्री के तौर पर उनकी ताजपोशी हो गई। वे इसके बाद भी नहीं चूके। जब, जहां, जिस तरह का भी मौका मिला, जनता को लुभाने वाली घोषणाओं पर घोषणाएं करते गए। इस तरह की तमाम योजनाएं भी शुरू कीं, जिनसे लोकलुभावन और समाज के हितैषी की उनकी छवि दिनों-दिन मजबूत होती चली गई। इसका असर यह हुआ कि 2008 और 2013 में लगातार उनकी सरकार ने सत्ता में वापसी की। मगर उनकी सरकार प्रदेश की जनता को कितना-कुछ वापस कर सकी? यह लाख टके का सवाल है, जिसका जवाब मध्य प्रदेश राज्य की मिलेनियम डेवलपमेंट गोल (सहस्राब्दि विकास लक्ष्य या एमडीजी) रिपोर्ट 2014-15 में मिलता है।